Document ID: 32007D0070

KOMISSION PÄÄTÖS,
tehty 20 päivänä joulukuuta 2006,
sellaisten tiettyjä tehoaineita sisältävien biosidituotteiden markkinoille saattamisen määräajan jatkamisesta, joita ei ole tutkittu direktiivin 98/8/EY 16 artiklan 2 kohdassa tarkoitetun kymmenvuotisen työohjelman aikana
(tiedoksiannettu numerolla K(2006) 6707)
(Ainostaan englannin-, ruotsin-, kreikan-, suomen-, tanskan- ja tšekinkieliset tekstit ovat todistusvoimaisia)
(2007/70/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon biosidituotteiden markkinoille saattamisesta 16 päivänä helmikuuta 1998 annetun Euroopan parlamentin ja neuvoston direktiivin 98/8/EY (1) ja erityisesti sen 16 artiklan 2 kohdan,
sekä katsoo seuraavaa:
(1)
Direktiivin 98/8/EY, jäljempänä ’direktiivi’, 16 artiklan 2 kohdan toisessa alakohdassa ja 3 kohdassa säädetään, että jos tehoaineen arvioimiseksi vaadittuja tietoja ei ole toimitettu määrätyssä ajassa, tehoaine voidaan päättää jättää sisällyttämättä direktiivin liitteeseen I, I A tai I B. Tällaisen päätöksen jälkeen jäsenvaltioiden olisi peruttava kaikkien kyseistä tehoainetta sisältävien biosidituotteiden luvat.
(2)
Komission asetuksissa (EY) N:o 1896/2002 ja (EY) N:o 2032/2003 säädetään direktiivin 16 artiklan 2 kohdassa tarkoitetun kymmenvuotisen työohjelman ensimmäisen ja toisen vaiheen täytäntöönpanoa koskevista yksityiskohtaisista säännöistä. Komission asetuksen (EY) N:o 2032/2003 4 artiklan 2 kohdassa vahvistetaan 1 päivä syyskuuta 2006 päivämääräksi, josta alkaen jäsenvaltioiden on peruutettava sellaisia tehoaineita sisältäviä biosidivalmisteita koskevat voimassa olevat luvat, joista ei ole tehty hyväksyttyä ilmoitusta tai joista mikään jäsenvaltio ei ole ilmaissut olevansa kiinnostunut.
(3)
Komission asetuksen (EY) N:o 2032/2003, sellaisena kuin se on muutettuna komission asetuksella (EY) N:o 1048/2005, 4 a artiklassa säädetään edellytyksistä, joiden mukaisesti jäsenvaltiot voivat hakea komissiolta mainitun asetuksen 4 artiklan 2 kohdassa vahvistetun käytöstä poistamisen määräajan jatkamista, sekä tällaisen lisäajan myöntämisehdoista.
(4)
Yksittäiset jäsenvaltiot ovat esittäneet komissiolle hakemuksia tämän käytöstä poistamisen määräajan jatkamisesta joidenkin sellaisten tehoaineiden osalta, joiden käyttö biosidituotteissa kielletään 1 päivästä syyskuuta 2006. Ne ovat myös toimittaneet tiedot, joissa perustellaan tarve jatkaa kyseisten aineiden käyttöä.
(5)
Suomi, Tanska, Norja ja Islanti ovat toimittaneet tietoja, joissa osoitetaan, ettei historiallisten puurakennusten ja perinteisten alusten ja esineiden puunsuoja-aineena käytetylle mäntytervalle ole käyttökelpoisia vaihtoehtoja. Kyseisen aineen käytöstä poistamisen määräaikaa on aiheellista jatkaa näiden jäsenvaltioiden ja maiden kulttuuriperinnön säilyttämiseksi.
(6)
Tšekki on toimittanut tietoja, joissa osoitetaan, että natrium-N-klooribentseenisulfonamidi / kloramiini B on yleisimmin käytetty desinfiointiaine Tšekin asevoimissa ja julkisessa terveydenhuollossa. Sen korvaaminen toisella, ilmoitetulla aineella voisi osoittautua ongelmalliseksi, jos sen täytyisi tapahtua käytöstä poistamisen määräajan loppuun mennessä, etenkin silloin, kun on sovellettava julkisia hankintoja koskevia menettelyjä. Kyseisen aineen käytöstä poistamisen määräaikaa on aiheellista jatkaa, jotta mahdollistetaan siirtyminen muiden desinfiointiaineiden käyttöön.
(7)
Kreikka on toimittanut tietoja, joissa osoitetaan, että temefossi on viranomaisten yleisimmin käyttämä aine hyttysten aiheuttamien haittojen ja kansanterveysvaikutusten rajoittamisessa. Sen korvaaminen toisella, ilmoitetulla aineella voisi osoittautua ongelmalliseksi, jos sen täytyisi tapahtua käytöstä poistamisen määräajan loppuun mennessä, etenkin silloin, kun on sovellettava julkisia hankintoja koskevia menettelyjä. Kyseisen aineen käytöstä poistamisen määräaikaa on aiheellista jatkaa, jotta mahdollistetaan siirtyminen muiden saatavilla olevien aineiden käyttöön.
(8)
Yhdistynyt kuningaskunta on toimittanut tietoja, joissa osoitetaan, että ammoniakin käyttöä eläinten hygienian hoitoon tarkoitettuna biosidivalmisteena on syytä väliaikaisesti jatkaa, jotta voidaan estää kokkidien, kryptosporidiumin ja sukkulamatojen aiheuttamia infektioita karjassa. Kyseisen aineen käytöstä poistamisen määräaikaa on aiheellista jatkaa, jotta mahdollistetaan sen asteittainen korvaaminen muilla saatavilla olevilla aineilla, jotka on ilmoitettu arvioitaviksi direktiivin tarkistusohjelman puitteissa.
(9)
Tässä päätöksessä säädetyt toimenpiteet ovat biosidituotteita käsittelevän pysyvän komitean lausunnon mukaisia,
ON TEHNYT TÄMÄN PÄÄTÖKSEN:
1 artikla
Poiketen siitä, mitä komission asetuksen (EY) N:o 2032/2003 4 artiklan 2 kohdassa säädetään, tämän päätöksen liitteessä olevassa sarakkeessa B luetellut jäsenvaltiot voivat myöntää tai pitää voimassa luvan saattaa markkinoille liitteessä olevassa sarakkeessa A lueteltuja tehoaineita sisältäviä biosidituotteita liitteessä olevassa sarakkeessa D lueteltuja välttämättömiä käyttötarkoituksia varten kyseisen liitteen sarakkeessa C mainittuihin määräaikoihin saakka.
2 artikla
(1) Tämän päätöksen 1 artiklassa säädettyä poikkeusta soveltavien jäsenvaltioiden on varmistettava seuraavien edellytysten täyttyminen:
a)
käytön jatkaminen on mahdollista ainoastaan sillä ehdolla, että ainetta sisältävät tuotteet on hyväksytty välttämättömään käyttötarkoitukseen;
b)
käytön jatkaminen on sallittua ainoastaan, jos sillä ei ole ihmisten tai eläinten terveyteen tai ympäristöön vaikutuksia, joita ei voida hyväksyä;
c)
lupaa myönnettäessä määrätään kaikki tarvittavat toimenpiteet, joilla vähennetään riskejä;
d)
tällaiset 1 päivän syyskuuta 2006 jälkeen edelleen markkinoilla olevat biosidituotteet merkitään uudelleen sen takaamiseksi, että merkinnät vastaavat rajoitettuja käyttöedellytyksiä;
e)
jäsenvaltioiden on varmistettava tapauksen mukaan, että lupien haltijat tai asianomaiset jäsenvaltiot pyrkivät löytämään vaihtoehtoja kyseisten aineiden käyttöön näissä käyttötarkoituksissa tai että laaditaan asiakirjakirja-aineisto toimitettavaksi 14 päivään toukokuuta 2008 mennessä direktiivin 98/8/EY 11 artiklassa säädetyn menettelyn mukaisesti.
(2) Kyseisten jäsenvaltioiden on vuosittain ilmoitettava komissiolle 1 kohdan soveltamisesta ja erityisesti e alakohdan mukaisesti toteutetuista toimista.
3 artikla
Tämä päätös on osoitettu Suomen tasavallalle, Tanskan kuningaskunnalle, Tšekin tasavallalle, Helleenien tasavallalle ja Ison-Britannian ja Pohjois-Irlannin yhdistyneelle kuningaskunnalle.
Tehty Brysselissä 20 päivään joulukuuta 2006.

Labels: 1
20
0
3
6
18
15